Alături de Hârtia va fi albastră (2006), filme precum Morgen (r. Marian Crişan, 2010), Principii de viaţă (r. Constantin Popescu, 2010), Bună, ce faci? (r. Alexandru Maftei, 2010), Visul lui Adalbert (r. Gabriel Achim, 2011), Mănuşi roşii (r. Radu Gabrea, 2010), Şcoala Noastră (r. Mona Nicoară şi Miruna Coca-Cozma, 2011), Loverboy (r. Cătălin Mitulescu, 2011), Periferic (r. Bogdan George Apetri, 2010), Furia (r. Radu Muntean, 2002), Valurile Dunării (1959) sau Pădurea Spânzuraţilor (1964) au umplut Walter Reade Theater, în vreme ce Marţi, după Crăciun (r. Radu Muntean, 2010), documentarele Vorbitor (2011), Kapitalism: Reţeta noastră secretă (r. Alexandru Solomon, 2010) şi Doina groparilor (r. Pavel Cuzuioc, 2011), scurtmetrajele româneşti, precum şi discuţiile cu Irina Petrescu şi cu criticii şi jurnaliştii de film români şi americani au fost extrem de bine primite la Elinor Bunin Munroe Film Center (EBMFC). Ambasadorul României la ONU, Simona Miculescu, a apreciat succesul celei de-a şasea ediţii a manifestării de la New York: “Sunt foarte recunoscătoare ICR New York pentru că, prin regalul de film oferit în prestigioasa locaţie din cadrul complexului Lincoln Center, colegii mei din vastul mediu onusian au avut o ocazie superbă să cunoască valoarea excepţională a cinematografiei româneşti de azi şi de ieri”.
La festival au fost prezente nume importante ale filmului românesc: Bogdan George Apetri (Periferic), Monica Bîrlădeanu (Stopover), Victoria Cociaş (Mănuşi roşii), Marian Crişan (Morgen), Pavel Cuzuioc (Doina groparilor), Radu Gabrea (Mănuşi roşii), Tudor Giurgiu (Superman, Spiderman sau Batman; preşedintele Festivalului Internaţional de Film Transilvania), Vlad Ivanov (Principii de viaţă), Magda Mihăilescu (critic de film), Radu Muntean (Retrospectiva Radu Muntean), Mona Nicoară (Şcoala noastră), Bobby Păunescu (Bursa Alex. Leo Şerban), Irina Petrescu (Retrospectiva Liviu Ciulei), Ana Popescu (Bună, ce faci?), Gabriel Spahiu (Visul lui Adalbert), Andi Vasluianu (Furia, Hârtia va fi albastră, Mănuşi roşii, Periferic, Apele tac). Acestora li s-a adăugat criticul de film de la Variety, Jay Weissberg.
“Festivalul a însemnat în primul rând întâlnirea cu o echipă entuziastă şi caldă, care ştie să promoveze cu profesionalism filmul românesc, întâlnirea cu oameni importanţi din industria filmului din SUA, şi nu în ultimul rând întâlnirea cu publicul atât de primitor de la New York”, a precizat actorul Vlad Ivanov. Marian Crişan, regizorul filmului cu care s-a deschis prima seară (fiind şi propunerea României la premiile Oscar) consideră că “festivalul a fost o oportunitate reală de a prezenta Morgen în faţa unui public special, consider eu, publicul din New York.” Filmul lui Crişan este susţinut de ICR New York în cursa pentru premiul Academiei Americane de Film pentru film străin.
Cea de-a şasea ediţie a Festivalului de Film Românesc de la New York a avut loc în perioada 30 noiembrie – 6 decembrie 2011, fiind organizată de Institutul Cultural Român din New York şi Film Society of Lincoln Center, în colaborare cu Festivalul Internaţional de Film Transilvania (TIFF).
Iniţiat şi prezidat de Corina Şuteu, director al ICR New York, comitetul de selecţie al Festivalului de Film Românesc îi mai include pe Mihai Chirilov, Director Artistic, Scott Foundas, Director Asociat de Programe al Film Society of Lincoln Center, şi Oana Radu, Director Adjunct al ICR New York.

